WICE ส่งซิกผลงาน Q4/58 ฟื้น เชื่อปี 58 รายได้โต 5-10%
WICE ส่งซิกผลงาน Q4/58 ฟื้น เชื่อปี 58 รายได้โต 5-10% เริ่มรับรู้งานขนส่งทางทะเล-รับรู้รายได้จากการขยายงานโลจิสติกส์ในปท. 
17 พ.ย. 2558

นางอารยา คงสุนทร ประธานเจ้าหน้าที่บริหาร บริษัท ไวส์ โลจิสติกส์ จำกัด (มหาชน) หรือ WICE เปิดเผยว่า บริษัทเชื่อมั่นว่าแนวโน้มผลประกอบการไตรมาส 4/58 จะกลับมาฟื้นตัวดีขึ้น เนื่องจากบริษัทเตรียมรับรู้รายได้จากงานขนส่งสินค้าทางทะเล (Sea Freight) ไปยังประเทศฟิลิปปินส์ เพื่อขนส่งวัสดุก่อสร้าง จำนวน 500 ตู้คอนเทนเนอร์ คิดเป็นมูลค่าราว 50 ล้านบาท ซึ่งจะเริ่มทยอยรับรู้รายได้ในไตรมาส 4/58 นี้ไปจนถึงไตรมาส 4/59
พร้อมทั้งจะเริ่มรับรู้รายได้จากการขยายงานโลจิสติกส์ในประเทศ ที่บริษัทเริ่มรับงานบริหารจัดการคลังสินค้าให้กับผู้ผลิตแผงโซล่าร์เซลล์จากจีน โดยจะเริ่มรับรู้รายได้ตั้งแต่ไตรมาส 4 ปีนี้เป็นต้นไปด้วยเช่นกัน ซึ่งบริษัทมีแผนจะขยายบริการดังกล่าวกับกลุ่มลูกค้าเดิมและลูกค้าใหม่อย่างต่อเนื่อง เพราะเป็นงานที่สร้างมูลค่าเพิ่มในการบริการด้านโลจิสติกส์ และซัพพลายเชน
อย่างไรก็ตาม บริษัทเชื่อมั่นว่าแนวโน้มธุรกิจปี 58 เป้าหมายรายได้จะเติบโตที่ 5-10% จากปีก่อน 670.20 ล้านบาท โดยจะมีสัดส่วนรายได้มาจากการขนส่งระหว่างประเทศอยู่ที่ 80% และสัดส่วนรายได้จากงานให้บริการพิธีการศุลกากร และขนส่งในประเทศ อยู่ที่ 20% ส่วนในอนาคต บริษัทจะทยอยเพิ่มรายได้จากงานให้บริการจัดการคลังสินค้า และจะทำให้รายได้ส่วนนี้เพิ่มขึ้นเป็น 30%